text: Død mand obduceres i morgen
  03 juni 2013 kl. 15.21
  Den mand, som mandag eftermiddag blev fundet død på sit værelse i Fredericia, obduceres tirsdag formiddag.
  Politiet bekræfter, at der er fundet en person på et klubværelse kl. 13.40.
  Omstændighederne gør, at sagen betragtes som en drabssag for ikke at ødelægge eventuelle spor.
  -Vi har knap nok overblik over, hvad der er sket, siger vicepolitikommissær Finn Ellesgaard Nielsen fra lokalpolitiet i Fredericia til TV SYD.
  - Når der ikke umiddelbart har været nogen til stede, som kan forklare, hvad der er sket, så efterforsker vi sagen som et mistænkeligt dødsfald, siger han.
  Manden er fundet død i sin lejlighed i Jyllandsgade i Fredericia, og politiet ønsker endnu ikke at oplyse nærmere om hans identitet.
  - Nu skal vi have underrettet de pårørende først, inden vi udtaler os om det, siger Finn Ellesgaard Nielsen.
  Vicepolitikommissæren oplyser, at den afdøde mand vil blive obduceret tirsdag formiddag klokken 10.
  - Der håber vi, at vi kan få klarlagt dødsårsagen, siger han.
  
  Rygter om skud
  Efter fundet af den døde mand onsdag gik der rygter om, at der skulle have lydt skud i området. Men det afkræfter Finn Ellesgaard Nielsen.
  - Det er ikke noget, som vi kender noget til, og jeg kan i hvert fald afvise, at han skulle være dræbt af skud, siger han.
  
  Afspærret i flere timer
  Jyllandsgade var afspærret i flere timer i eftermiddag.
  - Det var primært fordi det er i centrum - og vi skulle have arbejdsro, siger Finn Ellesgaard Nielsen til TV SYD.
  Politihjemmeværnet blev tilkaldt for at sikre afspærringerne.
  